自考功員外授給事中
作者：沈佺期
朝代：唐

paragraphs: 南省推丹地，東曹拜瑣闈。
惠移雙管筆，恩降五時衣。
出入宜真選，遭逢每濫飛。
器慙公理拙，才謝子雲微。
案牘遺常禮，朋僚隔等威。
上台行揖讓，中禁動光輝。
旭日千門起，初春八舍歸。
贈蘭聞宿昔，談樹隱芳菲。
何幸鹽梅處，唯憂對問機。
省躬知任重，寧止冒榮非。